Puolustusvoimat hankkii uusia luotisuojaliivejä vuosina 2017–2020 enintään 11,2 miljoonalla eurolla.

Forssalainen C.P.E. Production Oy valittiin toimittamaan puolustusvoimille uudet luotisuojaliivit. Kyseisen yrityksen tarjous oli joukon edullisin ja se täytti tarjouspyynnön vaatimukset. Tilaus ajoittuu vuosille 2017–2020, ja sen arvonlisäveroton arvo on enintään 11,2 miljoonaa euroa.

Uudelta mallilta vaaditaan paljon ominaisuuksia.

– Liivin tärkeimpänä vaatimuksena on, että se suojaa mahdollisimman hyvin taistelijan ylävartalon luodeilta ja sirpaleilta. Toisaalta sen on oltava käyttökelpoinen yhdessä muun varustuksen kanssa vaativissakin olosuhteissa. Esimerkiksi taistelijan liikkuvuudesta ei saa tinkiä, erittelee Pääesikunnan logistiikkaosaston toimialapäällikkö, majuri Juha Karjalainen.

Karjalaisen mukaan uudet liivit ovat myös monikäyttöisempiä kuin aiemmin.

– Niin sanottu levynkantojärjestelmä mahdollistaa, että luotisuojaliiviä voidaan muokata tarvittavan varustuksen mukaisesti. Erillistä varusteliiviä ei tarvita, hän jatkaa.

Luotisuojaiivissä on huomioitu myös uusi lähiradiojärjestelmä – sen osia voidaan integroida liiviin.

Uudet liivit ovat tulossa kaikkien puolustushaarojen asevelvollisten ja palkatun sotilashenkilöstön käyttöön sitä mukaa, kun uutuuksia on heille jakaa. Ensimmäiset liivit saapuvat ensi vuonna.